Både undervisere og studerende oplever, hvordan ledige skriveborde og tid til feedback gradvis er svundet ind i løbet af de seneste to år og har forringet kvaliteten på landets videregående uddannelser.

Det viser en undersøgelse gennemført af Ingeniørfagforeningen (IDA), hvor over halvdelen af de studerende på landets tekniske og naturvidenskabelige uddannelser oplever, at det i dag er vanskeligere at finde en læseplads, mens hver tredje oplever at få mindre feedback.

Det er underviserne enige i. 37 procent svarer i hvert fald, at mulighederne for at levere kvalitetsundervisning er forringet inden for de seneste to år, mens over 70 procent oplever at have for mange arbejdsopgaver.